So seint sum týsdagin í farnu viku, tann 27. juni 2017, gav Margrethe Vestager, ES-Kommisserur í kappingarmálum, aftur eina sekt í milliardaklassanum. Sektin varð áløgd heimskendu internetleitiskipanini Google, og var sektin á heilar 18 milliardir danskar krónur. Men hetta er ikki fyrstu ferð, at danska drotningin í ES-Kommissiónini fer beint í krovið á heimsins størstu altjóða fyritøkum, sum ikki virða kappingarrelgurnar í Evropeiska Samveldinum ES. Margrethe Vestager Hansen bleiv fødd tann 13. apríl 1968 í Glostrup beint uttanfyri Keypmannahavn. Hon vaks upp í bygdini Ølgod í vesturjútlandi. Bæði foreldur hennara vóru sóknarprestar, og vóru eisini virkin í politiska flokkinum Radikala Vinstra. Hon varð útbúgvin búskaparfrøðingur frá lærda haskúlanum í Keypmannahavn í 1993, og arbeiddi síðani sum fulltrúi í danska Fíggjarmálaráðnum árini 1993-1995, ráðgevi í Økonomistyrelsen árini 1995-1997 og sektriteriastleiðari í Økonomistyrelsen árini 1997-1998. Tann 11. juni 1994 giftist hon við Thomas Jensen, adjunkti, og saman eiga tey tríggjar døtur. Margrethe byrjaði sína politisku lívsleið sum fólkatingsvalevni í 1988 fyri Radikala Vinstra í Esbjerg valdøminum. Hon var fólkatingsvalevni fram til 1992. Í 1993 gjørdist hon landsformaður fyri Radikala Vinstra. Hon var tá tann yngsti landsformaður, sum flokkurin hevði havt–hon var einans 25 ára gomul. Upprunaliga var starvið eitt reint fyriskipanarligt starv, men hon megnaði at broyta hetta, so at starvið gjørdist hennara politiski platformur. Til Fólkatingsvalið í 1998 stillaði Margrethe Vestager so upp aftur til Fólkatingið. Hesaferð í Fredensborg valdøminum í norðursælandi, men hon gjørdist tó ov stutt til at verða vald inn.